b'\n_START_ARTICLE_\nObor\n_START_PARAGRAPH_\nObor este o pia\xc8\x9b\xc4\x83 situat\xc4\x83 \xc3\xaen sectorul 2 al Bucure\xc8\x99tiului. Vechea pia\xc8\x9b\xc4\x83, desfiin\xc8\x9bat\xc4\x83 \xc3\xaen august 2007, a fost cea mai mare, dar \xc8\x99i una dintre cele mai vechi pie\xc8\x9be agroalimentare din Europa de Est. \xc3\x8en locul vechii pie\xc8\x9be a fost construita o nou\xc4\x83 pia\xc8\x9b\xc4\x83.\n_START_SECTION_\nElemente de istorie a locului\n_START_PARAGRAPH_\nPrima atestare documentar\xc4\x83 a Pie\xc8\x9bei Obor dateaz\xc4\x83 din secolul al XVII-lea, c\xc3\xa2nd este pomenit\xc4\x83 \xc3\xaen actele M\xc4\x83n\xc4\x83stirii Stelea sub denumirea de \xe2\x80\x9eT\xc3\xa2rgul de Afar\xc4\x83\xe2\x80\x9d, numit \xc8\x99i \xe2\x80\x9eOborul\xe2\x80\x9d sau \xe2\x80\x9eOborul de vite\xe2\x80\x9d._NEWLINE_\xc3\x8en secolele XVII-XVIII, \xc3\xaen pia\xc8\x9ba Obor se desf\xc4\x83\xc8\x99urau execu\xc8\x9biile condamna\xc8\x9bilor la moarte prin sp\xc3\xa2nzurare. Execu\xc8\x9biile publice \xc3\xaen zilele de t\xc3\xa2rg au fost interzise de domnitorul Grigore Ghica \xc3\xaen 1823, dar sp\xc3\xa2nzur\xc4\x83toarea a r\xc4\x83mas neatins\xc4\x83 p\xc3\xa2n\xc4\x83 \xc3\xaen 1870, c\xc3\xa2nd a fost demontat\xc4\x83. \xc3\x8en anul 1877 \xc3\xaen Pia\xc8\x9ba Obor, pe locul sp\xc3\xa2nzur\xc4\x83torii, negustorii care-\xc8\x99i vindeau acolo marfa au ridicat o cruce de piatr\xc4\x83, numit\xc4\x83 \xe2\x80\x9eCrucea negustorilor\xe2\x80\x9d, spre a sfin\xc8\x9bi acel loc. Crucea de piatr\xc4\x83, care \xe2\x80\x9es-au f\xc4\x83cutu prin buna voin\xc8\x9b\xc4\x83 \xc8\x99i cheltuiala lui Marin \xc8\x98tefan (Bursan)\xe2\x80\x9d, aflat\xc4\x83 la intersec\xc8\x9bia \xc8\x99oselei Pantelimon cu str. Chiristigii era \xc3\xaenscris\xc4\x83 \xc3\xaen Lista Monumentelor Istorice din 2004, cu cod LMI B-IV-m-B-20112. \xc3\x8en 2009, pentru a face loc proiectului de reamenajare a pie\xc8\x9bii, primarul Neculai On\xc8\x9banu a dispus, f\xc4\x83r\xc4\x83 niciun aviz de la Ministerul Culturii, mutarea crucii \xc3\xaen fa\xc8\x9ba Prim\xc4\x83riei sectorului 2 \xc8\x99i a rebotezat-o \xe2\x80\x9eCrucea independen\xc8\x9bei\xe2\x80\x9d. \xc3\x8encercarea de cur\xc4\x83\xc8\x9bare a crucii cu materiale improprii a deteriorat grav suprafa\xc8\x9ba acesteia.\n_START_SECTION_\nHalele Centrale Obor\n_START_PARAGRAPH_\nConstruc\xc8\x9bia Halelor centrale Obor a \xc3\xaenceput \xc3\xaen octombrie 1936 dup\xc4\x83 proiectul arhitec\xc8\x9bilor Octav Doicescu, Ion Fonescu \xc8\x99i Dan Iov\xc4\x83nescu, execu\xc8\x9bia apar\xc8\x9bin\xc3\xa2nd antreprizei ing. S. Neicu \xc8\x99i uzinelor Re\xc8\x99ita. Dup\xc4\x83 demisia lui Octav Doicescu, lucrarea a fost preluat\xc4\x83 de arh. Horia Creang\xc4\x83._NEWLINE_Proiectul final al cl\xc4\x83dirii ce ad\xc4\x83postea Halele Obor apar\xc8\x9bine arhitec\xc8\x9bilor rom\xc3\xa2ni Horia Creang\xc4\x83 \xc8\x99i Haralamb Georgescu, \xc3\xaencadr\xc3\xa2ndu-se stilistic \xc3\xaen modernism. Demararea construc\xc8\x9biei a avut loc \xc3\xaen anul 1936, aplic\xc3\xa2ndu-se o solu\xc8\x9bie constructiv\xc4\x83 tehnic\xc4\x83 original\xc4\x83: structura era din o\xc8\x9bel sudat \xc3\xaenvelit cu beton poros, funda\xc8\x9biile erau din beton iar scheletul de o\xc8\x9bel._NEWLINE_L\xc3\xa2ng\xc4\x83 \xc8\x99antierul Halelor Centrale Obor a fost deschis\xc4\x83 \xc3\xaen 1938 Pia\xc8\x9ba agroalimentar\xc4\x83 Obor._NEWLINE_Horia Creang\xc4\x83 a proiectat hala cu un volum unic 280x150m \xc8\x99i \xc3\xaen\xc4\x83l\xc8\x9bimea de 16,4 m. \xc3\x8en septembrie 1941, dup\xc4\x83 montarea scheletului metalic, lucr\xc4\x83rile au fost sistate din lips\xc4\x83 de fonduri, dar au fost reluate \xc3\xaen anul 1942 cu c\xc3\xa2teva modific\xc4\x83ri fa\xc8\x9b\xc4\x83 de proiectul original, hala fiind redus\xc4\x83 la 159x70m. Construc\xc8\x9bia a fost inaugurat\xc4\x83 \xc3\xaen 1950._NEWLINE_Cl\xc4\x83direa se afla pe Lista Monumentelor Istorice din 2004, cu cod LMI B-II-m-B-19947, purt\xc3\xa2nd titulatura \xe2\x80\x9eHalele Centrale Obor\xe2\x80\x9d.\n_START_SECTION_\nNoua cl\xc4\x83dire a pie\xc8\x9bei\n_START_PARAGRAPH_\nC\xc3\xa2nd Consiliul Local al Sectorului 2 a decis \xc3\xaen 2006 s\xc4\x83 ridice o noua piata, suprafa\xc8\x9ba pie\xc8\x9bei Obor acoperea circa 9.000 m\xc2\xb2 de tarabe \xc8\x99i circa 2.000 m\xc2\xb2 de magazine improvizate._NEWLINE_Pe locul fostei pie\xc8\x9be Obor a fost ridicat\xc4\x83 o cl\xc4\x83dire cu subsol, parter \xc8\x99i dou\xc4\x83 etaje care a fost deschis\xc4\x83 la data de 2 octombrie 2010, \xc3\xaen prima zi din \xe2\x80\x9eLuna Recoltei\xe2\x80\x9d._NEWLINE_Cl\xc4\x83direa include un subsol cu parcare (suprafa\xc8\x9b\xc4\x83 de 5.400 mp, capacitate de 187 locuri), parter pentru pia\xc8\x9ba agroalimentar\xc4\x83 propriu-zis\xc4\x83 (3.909 mp), etajele 1 \xc8\x99i 2, pentru magazinele de produse alimentare \xc8\x99i de uz gospod\xc4\x83resc (c\xc3\xa2te 5.000 mp), plus platforma exterioar\xc4\x83 cu spa\xc8\x9bii de parcare pentru cump\xc4\x83r\xc4\x83tori (patru parc\xc4\x83ri supraterane cu o capacitate total\xc4\x83 de 364 de locuri.) \xc8\x99i pentru autovehiculele de aprovizionare (24 de locuri)._NEWLINE_Proiectarea \xc8\x99i construc\xc8\x9bia noii pie\xc8\x9be au costat peste 14 milioane de euro, iar lucr\xc4\x83rile au fost f\xc4\x83cute \xc3\xaen parteneriat public-privat, de un consor\xc8\x9biu format din firmele Practic, Procema, B\xc4\x83neasa Investment \xc8\x99i Comnord, \xc3\xaen spatele c\xc4\x83rora sunt oamenii de afaceri Radu Dimofte, Andrei Bejenaru, Gabriel Popoviciu \xc8\x99i Sorin Cre\xc8\x9beanu.'